update: ลือ เยอรมนีเตรียมแผนสำรองส่งกรีซพ้นยูโรโซนชั่วคราว 5 ปี
รายงานความเคลื่อนไหวผู้นำกลุ่มยูโรโซน หลังปธ.สภายุโรปยกเลิกประชุมอียูซัมมิท
12 ก.ค. 2558

update (13 ก.ค.): ผู้นำยูโรโซนได้ให้เวลานายอเล็กซิส ซิปราส นายกรัฐมนตรีกรีซ เป็นเวลา 3 วันในการผ่านร่างกฎหมาย ซึ่งรวมถึงกฎหมายการปรับขึ้นภาษีการขาย, การลดเงินบำเหน็จบำนาญ, เปลี่ยนแปลงกฎข้อบังคับด้านการล้มละลาย และลดการใช้จ่ายโดยอัตโนมัติหากดุลงบประมาณของกรีซไม่เป็นไปตามเป้าหมาย
ทั้งนี้ ผู้นำยูโรโซนได้ให้เวลากรีซจนถึงวันที่ 15 ก.ค.นี้ เพื่อให้กรีซปฏิบัติตามข้อเรียกร้องดังกล่าว เพื่อแลกกับการรับความช่วยเหลือด้านการเงินระยะเวลา 5 ปี
ด้านประธานกลุ่มการเมืองกลุ่มใหญ่ที่สุดอันดับ 2 ในสภายุโรป (EP) ออกมาวิพากษ์วิจารณ์นายวูลฟ์กัง ชอยเบิล รัฐมนตรีคลังของเยอรมนีว่า ไร้ความรับผิดชอบเกี่ยวกับประเด็นหนี้กรีซ ขณะที่มีข่าวลือในกรุงบรัสเซลส์ว่า เยอรมนีกำลังจะใช้แผนสำรอง ซึ่งเป็นการให้กรีซออกจากยูโรโซนชั่วคราวเป็นเวลา 5 ปี
 
นายจีอานนี พิตเตลลา ประธานกลุ่ม Group of the Progressive Alliance of the Socialists &amp; Democrats (S&amp;D Group) ในสภายุโรปกล่าวว่า “นายวูลฟ์กัง ชอยเบิล รัฐมนตรีคลังของเยอรมนีนั้นไร้ความรับผิดชอบ” กรณีแผนการให้กรีซออกจากยูโรโซนชั่วคราว ซึ่งเยอรมนีถูกกล่าวหาว่าเป็นฝ่ายร่างแผนดังกล่าว
“อุบายและเกมการเมืองของเขาเสี่ยงต่อการนำกรีซไปสู่ภาวะล้มละลาย และการที่กรีซต้องออกจากยูโรโซน (Grexit)” นายพิตเตลลากล่าว นอกจากนี้ นายพิตเตลลายังกล่าวหาว่า การกระทำของนายชอยเบิลทำให้อนาคตของสหภาพยุโรปอยู่ในอันตราย
ตลาดหุ้นเอเชียปรับตัวเพิ่มขึ้นในช่วงเช้าวันนี้ ส่วนตลาดหุ้นไทย (13 ก.ค.) แกว่งไซต์เวย์อิงแดนบวกเล็กน้อย ด้านเงินบาทเปิด 33.97/99 คาดอ่อนค่าต่อระหว่างรอลุ้นเรื่องกรีซ หลังการประชุมสุดสัปดาห์ยังไม่มีข้อสรุป เนื่องจากผู้นำอียูต้องการให้นำแผนปฏิรูปฯของกรีซฉบับใหม่ผ่านสภาของกรีซ ก่อน ซึ่งจะมีขึ้นในวันพุธนี้ ไม่อย่างนั้นจะต้องให้กรีซออกจากยูโรโซนชั่วคราวก่อนเป็นเวลา 5 ปี
 
 
update (12 ก.ค.): นายโดนัลด์ ทัสค์ ประธานสภายุโรป ยกเลิกการประชุมสุดยอดสหภาพยุโรป (EU) ที่มีกำหนดจัดขึ้นในวันนี้ และจะเริ่มการประชุมสุดยอดของผู้นำประเทศสมาชิกยูโรโซนทั้ง 19 ประเทศแทน เพื่อหารือประเด็นหนี้กรีซ โดยการประชุมจะเริ่มในเวลา 21.00 น. ตามเวลาไทย การประชุมยูโรโซนในช่วงสุดสัปดาห์นี้ถูกมองว่าเป็นความพยายามครั้งสุดท้ายสำหรับกรีซที่จะหลีกเลี่ยงภาวะล้มละลาย และการหลุดพ้นจากการเป็นสมาชิกของยูโรโซน
ด้านนายอเล็กซิส ซีปราส นายกรัฐมนตรีกรีซ กล่าวกับผู้สื่อข่าวหลังจากที่ได้เดินทางมาถึงที่ประชุมว่า ตนเองมาอยู่ที่นี่ เพื่อการประนีประนอมที่ซื่อสัตย์ “ผมอยู่ที่นี่เพื่อการประนีประนอมที่ซื่อสัตย์ เราสามารถบรรลุข้อตกลงกันได้ในคืนี้ หากว่าทุกๆฝ่ายต้องการให้เป็นเช่นนั้น” นายกฯกรีซกล่าว
 
นายจูฮา ซิพิลา นายกรัฐมนตรีฟินแลนด์ เปิดเผยถึงข้อเสนอในการปฏิรูปเศรษฐกิจชุดใหม่ของกรีซ เพื่อแลกเปลี่ยนกับเงินกู้งวดใหม่นั้น ถือว่ายังเป็นข้อเสนอที่ยังไม่เพียงที่จะนำมาใช้เป็นพื้นฐานในการเจรจาต่อรอง โดยนายกฯฟินแลนด์ได้แสดงความเห็นดังกล่าวภายหลังจากการประชุมคณะกรรมการชุดใหญ่ของรัญสภา ก่อนที่จะเดินทางมาร่วมการประชุมผู้นำยูโรโซนที่กรุงบรัสเซลส์
ด้านนายอเล็กซานเดอร์ สตับบ์ รัฐมนตรีกระทรวงคลังฟินแลนด์ กล่าวว่า ได้มีการใช้ความพยายามเพื่อให้ได้มาซึ่งทางออกในรูปแบบที่เป็นบวก แต่ข้อเสนอต่างๆของกรีซก็ยังไม่เพียงพอ เราต้องการคำมุ่งมั่นที่มีความชัดเจน และบทพิสูจน์ซึ่งความจริงที่ว่า จะมีการปฏิบัติตามเงื่อนไขอย่างเต็มที่
 
ประธานาธิบดีฟรองซัวส์ ออลลองด์ แห่งฝรั่งเศส ให้คำมั่นว่า จะพยายามอย่างดีที่สุด เพื่อสรุปข้อตกลงให้ได้ในการประชุมวันนี้ โดยผู้นำฝรั่งเศส กล่าวก่อนที่จะเดินทางเข้าร่วมการประชุมว่า ฝรั่งเศสจะทำทุกอย่างเพื่อให้สามารถบรรลุข้อตกลงให้ได้ในคืนนี้ ทั้งนี้ ผู้นำฝรั่งเศสมีความเห็นไม่ตรงกันกับจุดยืนของทางเยอรมนี โดยนายออลลองด์ ยืนกรานว่า จะไม่มีกรณีการหลุดพ้นจากยูโรโซนชั่วคราวสำหรับกรีซ
 
นางอังเกลา แมร์เคิล นายกรัฐมนตรีเยอรมนี กล่าวกับผู้สื่อข่าวว่า การประชุมครั้งสำคัญครั้งนี้ยังไม่มีแนวโน้มว่าจะสรุปข้อตกลงกันได้ พร้อกล่าวว่า “เรายังไม่ได้รับเรื่องอย่างเป็นเอกฉันท์จากทางยูโรกรุ๊ปแต่อย่างใด”
นายกฯเยอรมนี กล่าวต่อไปว่า เราจะต้องหารือกันว่า เราจะสามารถเริ่มการเจรจาต่อรองเรื่องกองทุนกลไกรักษาเสถียรภาพยุโรป (ESM)ได้หรือไม่ แต่ว่าเราจะสามารถประสบความสำเร็จหรือไม่นั้น ยังเป็นเรื่องที่ต้องดูกันต่อไป ขณะที่สิ่งที่สำคัญที่สุดก็คือ ความเชื่อมั่นไว้ใจ ซึ่งเราไม่เห็นในเรื่องนี้
ทั้งนี้ มีกระแสที่บรัสเซลส์ว่า เยอรมนีได้เตรียมแผนสำรองไว้แล้ว ซึ่งแผนสำรองดังกล่าวคือการเปิดทางให้กรีซหลุดพ้นจากการเป็นสมาชิกยูโรโซนชั่วคราวเป็นระยะเวลา 5 ปี
 
ขณะที่นายฌอง อัสเซลบอร์น รัฐมนตรีว่าการกระทรวงการต่างประเทศลักเซมเบิร์ก ออกมาเตือนเยอรมนีเกี่ยวกับการผลักดันให้กรีซต้องออกจากยูโรโซน (Grexit) หลังมีรายงานอย่างไม่เป็นทางการว่า นายวูลฟ์กัง ชอยเบิล รัฐมนตรีกระทรวงคลังเยอรมนีอาจเสนอให้กรีซออกจากยูโรโซนเป็นการชั่วคราว
โดยนายอัสเซลบอร์นกล่าวว่า “หากเยอรมนีสนับสนุนให้กรีซออกจากยูโรโซน จะก่อให้เกิดความขัดแย้งอย่างหนักกับฝรั่งเศส และเป็นหายนะสำหรับยุโรป”
 
ที่มา: สำนักข่าวอินโฟเควสท์, สำนักข่าวซินหัว